UEFA Çempionlar Liqası 2021/2022
UEFA Çempionlar Liqası 2021/2022 – UEFA tərəfindən təşkil olunmuş Avropanın aparıcı klub futbol turnirinin 67-ci mövsümü və turnirin adı "Çempion Klublar Kuboku"ndan "UEFA Çempionlar Liqası"na dəyişdirilməsindən sonra 30-cu mövsümüdür. Final matçı Sankt-Peterburq şəhərində yerləşən "Yeni Zenit Stadionu"nda (digər adı ilə desək "Krestovski") keçirilməsi planlaşdırılsa da, Rusiyanın Ukraynanı işğal etməsi səbəbindən məkan Fransaya – Paris şəhərindəki "Stad de Frans"a dəyişdirildi. 1998–99 mövsümündən sonra ilk dəfədir ki, məhz bu mövsümdə UEFA klublar üçün 3 müsabiqə təşkil edir. Belə ki, bu mövsümdən UEFA Konfrans Liqası da keçiriləcək. Çempionlar Liqasının formatında hər-hansı bir dəyişiklik baş verməyib. Keçən mövsümlə aradakı tək fərq, bu turnirin ilkin mərhələ və birinci təsnifat mərhələsində mübarizəni dayandıran klublar öz yollarına Avropa Liqasında yox, Konfrans Liqasında davam edəcəklər. 24 iyun 2021-ci ildə UEFA klub müsabiqələrinə şamil olunan qaydalarda çox ciddi bəzi dəyişikliklərə getdi. Belə ki, artıq səfərdə vurulan qolun xüsusi bir üstünlüyü olmayacaq. Əgər cütün hər iki komandası iki oyunun sonunda eyni sayda qol vurarsa, səfərdə vurulan qola əhəmiyyət verilməyəcək, və oyun əlavə vaxta gedəcək. Qeyd etmək lazımdır ki, səfər qolu qaydası 1965-ci ildən istifadə olunurdu.